ועדת הכנסת, כנסת 25, פרוטוקול מספר 14, 2023-02-06 00:00

אופיר כץ: אני מתכבד לפתוח את ישיבת ועדת הכנסת

אופיר כץ:  יש לנו את בקשת הממשלה להקדמת הדיון בהצעות החוק הבאות, בכל הקריאות: הצעת חוק שירות ביטחון (הצבת יוצאי צבא במשטרת ישראל (בשירותי בתי הסוהר) (תיקוני חקיקה) (הוראת שעה) (תיקון, התשפ"ג-2023 (מ/1597), והצעת חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון מס' 8), התשפ"ג-2023

אופיר כץ:  נתחיל עם הנימוקים

אופיר כץ:  עורכת דין רותם פס, לשכה משפטית, משרד הביטחון, בקשה

רותם פס: מדובר בהארכה של הוראת שעה לחוק שירות ביטחון, שמטרתה להאריך בשלוש שנים את ההסדר של הצבת חיילים משרתי חובה במשטרה ולהאריך בחצי שנה את ההסדר של המשרתים בשירות בתי הסוהר

רותם פס:  מדובר בהסדר שעתיד לפקוע ב-15 בפברואר ומכאן הדחיפות באישור הוראת השעה

רותם פס:  מדובר בהליך שאושר בממשלה לאחר שיח בין השרים שביקשו לבחון את ההסדרים

משה סעדה: מה עשיתם בכל הנוגע לפרשייה שהייתה בשב"ס עם סוהרות החובה? האם הייתה הפקת לקחים?      

רותם פס: צוות בין משרדי הגיש את ההמלצות שלו לשרים הנכנסים, הם בחנו את הדברים

משה סעדה:  לא נתת לי תשובה

משה סעדה:  דוח המבקר האחרון קבע שאחת מכל ארבע שוטרות חובה מוטרדת מינית

משה סעדה:  המחלקה לחקירות שוטרים, כידוע לך, לא מתפקדת

משה סעדה:  מי אמור לשמור על השוטרות? מי אמור להגן עליהן? צריך להבין, שוטרת רגילה, שוטרת כחולה בוחרת להגיע למשטרת ישראל כמו כל מקום עבודה עם היתרונות והחסרונות, שוטרת חובה לא בוחרת

משה סעדה:  כשהיא מגיעה לבקו"ם לשרת את מדינת ישראל בגיל 18 בעוז ובגאווה, אומרים לה: "את הולכת למשטרת ישראל"

משה סעדה:  אם אנחנו יודעים שאחת מכל ארבע נשים נפגעת, זה אירוע משמעותי, יש חובה שיהיה גוף שיגונן

משה סעדה:  עד לפני כמה שנים מח"ש טיפלו בזה, אבל לאחרונה היועמ"ש יחד עם פרקליט המדינה סירסו את מח"ש ומח"ש לא מתפקדת, לא חוקרת יותר כמעט עבירות בתחום מין של בכירים כלפי זוטרות

משה סעדה:  מי שומר על שוטרות החובה? אני מודאג מאוד כי הייתי במערכת, כי אני מכיר את המערכת, כי טיפלתי במאות תיקים מהסוג הזה

רותם פס: גם מי שבוחר לשרת בשב"ס ובמשטרה יכול, ככל שהוא לא מעוניין להמשיך בשירות, לשוב לשירות רגיל בצבא

משה סעדה: אבל הוא חייב להתגייס

רותם פס: אבל הוא יכול לבצע גם את שירותו הצבאי בצה"ל

משה סעדה: רק אחרי שהוא מגיש בקשה

רותם פס: הוא צריך להגיש בקשה, אבל זה הליך - -     

משה סעדה: זה לא הליך של דקה, ואני מכיר את זה מהשטח

משה סעדה:  זה כמו כל פרוצדורה במדינת ישראל

רותם פס: כמובן שחשוב לנו מאוד ביטחונם של המשרתים ורווחתם, לכן גם פעל הצוות הבין משרדי

רותם פס:  יש מחקרים שמראים שחיילים מרוצים משירותם

רותם פס:  יש גם שביעות רצון - -       

משה סעדה: נתתי לך נתון מדוח מבקר המדינה על כך שאחת מכל ארבע שוטרות חובה מוטרדת מינית

משה סעדה:  אני אומר לך שמח"ש לא מתפקדת, מסורסת

משה סעדה:  מי שומר על השומרים? מי מגן על השוטרות המוחלשות?     

רותם פס: אין פה נציג של משרד הבט"פ

רותם פס:  זה לא תחום המומחיות שלי, אבל - -      

משה סעדה: יושבת פה מי שמייצגת את היועמ"ש

גבי פיסמן: לא בעניין הזה

גבי פיסמן:  חבר הכנסת סעדה, אני יכולה להעביר את ההערה הלאה

משה סעדה: העברתי את ההערות גם בזמן אמת וגם אחרי, אבל כרגיל עשו אותו דבר, אטמו את אוזניהם מלשמוע ביקורת, המשיכו קדימה

משה סעדה:  זאת זכותם, רק הבעיה שהנתונים לא השתנו

משה סעדה:  אחת מכל ארבע נשים זה נתון שחייב להדהד פה בוועדה

משה סעדה:  לפני שאנחנו מצביעים על הארכת התוקף של הדבר הזה, אני שואל את עצמי, מי שומר על השוטרות? אני רוצה תשובה, אבל אני לא מקבל תשובה

רותם פס: אני מבינה שההתייחסות כאן רחבה יותר ממשרתי החובה, לכן, כמו שהשבתי, אני לא חושבת שכמשרד הביטחון אני יכולה לענות בשם המשרד לביטחון פנים

משה סעדה: אז נצביע בלי להבין?      

רותם פס: בגלל החשיבות וההבנה של ההסדר של השירות במשטרה והצורך של השירות בשב"ס, הממשלה מעוניינת להאריך את השירות בשב"ס רק בחצי שנה

אופיר כץ: זה בשביל ליישם את ההחלטה של השרים

אופיר כץ:  סעדה, אתה מעלה פה נקודה חשובה, אבל ההתייחסות, עד כמה שאני מבין, היא לגבי אותן משרתות שב"ס באגפי המחבלים, שעל זה יש מענה, השרים החליטו על מענה

אופיר כץ:  אני מניח שתוך פחות מחצי שנה זה כבר ייושם בשטח, אבל אני מציע להציף בפני השרים הרלוונטיים את נושא השוטרות, את אותם נתונים שאתה מציג

משה סעדה: אני מבקש שתציגי בפני היועמ"שית גם את העניין של מי שומר על השוטרות וגם את העניין של סירוס המחלקה לחקירות שוטרים

משה סעדה:  אם חסר לה נתונים, אני אשמח להפנות את זה שוב אליה

משה סעדה:  אני מבקש  גם מהנציגה של משרד המשפטים להפנות את העניין, זה חשוב

משה סעדה:  בסוף זה הילדות של כולנו, יש לנו אחריות כלפיהן

אופיר כץ: מי בעד הבקשה להקדמת הדיון?     

אופיר כץ: אושר

אופיר כץ: אנחנו עוברים להצעת חוק סדר הדין הפלילי (סמכויות אכיפה – חיפוש בגוף ונטילת אמצעי זיהוי) (תיקון מס' 8), התשפ"ג-2023

אופיר כץ:  ינמק גיל ברינגר, המשנה למנכ"ל רשות האוכלוסין

גיל ברינגר: אנחנו מבקשים פטור מחובת הנחה להצעה שאושרה אתמול בממשלה

גיל ברינגר:  ההצעה הזאת היא אחת משלוש הצעות חוק שנדרשות מישראל כדי להיכנס לתכנית הפטור מוויזה אמריקאית

גיל ברינגר:  ההצעה מייצרת את האפשרות המשפטית ליצור מערכת של שאילתות - עד 2,000 בשנה - מישראל לארצות הברית ומארצות הברית לישראל ביחס להרשעות בעבירות פליליות חמורות

משה סעדה:  מה זה "חמורות"?     

גיל ברינגר: יש רשימה, יש נספח של העבירות האלו, וזה מופיע בשני ההסכמים

גיל ברינגר:  ישראל חתמה ביוני האחרון על שני הסכמים מול ארצות הברית

גיל ברינגר:  הסכם אחד נקרא EPSA, הסכם שני נקרא PCSC, כאשר אחד נחתם מול DHS, המשרד להגנת המולדת האמריקאית, והשני נחתם מול ה-FBI, מה שמאפשר לכל אחת מהרשויות האלו מול ישראל ולהיפך להגיש שאילתות ישירות, ממוקדות, על בסיס טביעת אצבע ביומטרית

גיל ברינגר:  זה כבר לא באופן פרטני על ידי קצין בדרגה מסוימת במשטרת ישראל, אלא אפשרות - -     

משה סעדה:  יש להם את המאגר?     

גיל ברינגר: לא, חס וחלילה

גבי פיסמן: אחד הדברים שהקפדנו מבחינתנו זה שלאמריקאים לא תהיה גישה ישירה למאגר

גבי פיסמן:  מה שהם יכולים לעשות זה להשוות טביעות אצבע לאיזה שהוא סוג של מאגר צל, שם נמצא מידע שמראש הוגבל בהתאם לאמות המידה שנקבעו באותם הסכמים

משה סעדה: יש להם גישה למאגר שבו אנחנו שמים את כל עבירות הפשע החמורות?     

גבי פיסמן: הם יכולים לקחת את אותה טביעת אצבע של אזרח שנמצא אצלם או שמבקש להגיע לארצות הברית, להזין את אותה טביעת אצבע במערכת, ואז לקבל תשובה ממשטרת ישראל

משה סעדה: התשובה היא אוטומטית

משה סעדה:  זה לא תלוי, כמו שהיה בעבר, בקצין שמאשר

משה סעדה:  ברגע שעושים טביעת אצבע ובתוך המאגר הוא נכלל בפשע החמור, אוטומטית זה ייתן מענה

גבי פיסמן: יש כמה שלבים

גבי פיסמן:  יש שלב אוטומטי, אבל לאחר מכן יש שלב נוסף של קבלת מידע נוסף על אודות אותו אדם ככל שנמצאה התאמה

גבי פיסמן:  אתה צודק שזה שונה מהפרוצדורה שקיימת בחוק, לכן נדרשים תיקוני חקיקה

גיל ברינגר: בשלב הראשון היא בינארית, של כן או לא, בלי פירוט בנושא הזה

משה סעדה: מתי נקבל את הוויזות לארצות הברית?     

גיל ברינגר: בסוף ספטמבר

אופיר כץ: מי בעד הקדמת הדיון בכל הקריאות?     

אופיר כץ: אושר

אופיר כץ: גם הבקשה הזאת להקדמת הדיון בהצעת החוק בכל הקריאות התקבלה

אופיר כץ:  תודה רבה, אני נועל את הישיבה